|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2021*** |  |

Pesterzsébet, 2021. március 7.

***Takaró Tamás Dániel, lelkipásztor***

**Bibliavasárnap**

**Lectio:** János 14, 23-27

***„******Felele Jézus és monda néki: Ha valaki szeret engem, megtartja az én beszédemet: és az én Atyám szereti azt, és ahhoz megyünk, és annál lakozunk.***

***Aki nem szeret engem, nem tartja meg az én beszédeimet: és az a beszéd, amelyet hallotok, nem az enyém, hanem az Atyáé, aki küldött engem.*** ***Ezeket beszéltem néktek, amíg veletek valék.***

***Ama vígasztaló pedig, a Szent Lélek, akit az én nevemben küld az Atya, az mindenre megtanít majd titeket, és eszetekbe juttatja mindazokat, amiket mondottam néktek.***

***Békességet hagyok néktek; az én békességemet adom néktek: nem úgy adom én néktek, amint a világ adja. Ne nyugtalankodjék a ti szívetek, se ne féljen!”***

**Alapige:** János 14, 26

*Jézus mondja:* ***„Ama vígasztaló pedig, a Szent Lélek, akit az én nevemben küld az Atya, az mindenre megtanít majd titeket, és eszetekbe juttatja mindazokat, amiket mondottam néktek.”***

Kedves Testvérek! **Református egyházunkban március első vasárnapja hagyományosan Bibliavasárnap.** Célja, lényege és értelme, hogy az egyházi évben legyen egy a többitől megkülönböztetett úrnap, amikor a Szentírásra, mint Isten ajándékára figyelünk, egyúttal perselyes adományunkkal támogatjuk a Biblia kiadását és terjesztését.

Mi, akik rendszeresen kezünkbe vesszük, talán már nem is gondolunk bele, hogy milyen rendkívüli könyv a Szentírás! Konfirmandusainkkal éppen a múlt héten beszélgettünk róla. Nekik is elmondtam, hogy **a Biblia a legek könyve**. Egy tanulmány szerint eddig összesen ötmilliárd példányban jelent meg. Ennél többet egyetlen könyvből sem adtak ki a világon. A legutóbbi ötven évben 3,9 milliárd Bibliát nyomtattak.

A világon **az első nyomtatásban** megjelent könyv az 1455-ben megjelent Gutenberg-Biblia volt. Összesen 180 darab jelent meg belőle, napjainkban 21, a teljes szöveget tartalmazó példány maradt fenn. **A Szentírás a világ legnépszerűbb könyve is.** Több mint 1500 nyelvre és nyelvjárásra lefordították. Nincs más könyv a világon, amelyet a világ lakosságának 90 százaléka olvashatna az anyanyelvén. A Biblia története kezdetétől fogva a **legüldözöttebb** **könyv** is. II. Antiochus Epiphánész szeleukida, vagy éppen Diocletianus római császár rendeletben szólított fel minden Biblia elégetésére.

A Szentírás fizikai üldözése végigvonul az emberi történelmen. A XX. században a kommunista rendszerek igyekeztek a Könyvek Könyvét - ahogyan először Gárdonyi Géza nevezte - eltiltani az emberektől. Ceausescu Romániájában begyűjtötték, bezúzták, majd wc papírt nyomtattak belőle. Észak-Koreában ma is tiltott könyvnek számít. Számos iszlám országban büntetik, - néhol halálbüntetés terhe mellett - a Biblia nyilvános olvasását és terjesztését. Nincs még egy könyv, amellyel szemben ennyi intellektuális támadást intéztek volna.

Voltaire, a francia ateista filozófus kétszázötven évvel ezelőtt így fogalmazott: *„Meglátják, száz éven belül a Biblia feledésbe merül!”* Feljegyzések szerint Voltaire házát a halálát követően mintegy száz éven keresztül Bibliák tárolására használták. Korunkban az LMBTQ-mozgalom és a neoliberalizmus képviselői támadják a leghevesebben a Szentírás azon passzusait, amelyek nem összeegyeztethetőek az életmódjukkal vagy elveikkel. A Szentírást az egyházon belülről is támadták, leginkább a hitelességét kikezdve. Voltak teológusok, akik kétségbe vonták a benne megtalálható racionálisan nem magyarázható, a tudomány módszereivel nem igazolható leírásokat.

**S bár a Bibliát évszázadok hosszú sora óta támadták egyházon kívülről és belülről egyaránt, a Szentírásban foglaltak mégis döntő irányt szabtak a történelem folyásának.** A Szentírásnak az emberiségre gyakorolt hatása több istentisztelet időkeretét is szétfeszítené, most csak felsorolás szintjén érintsük a legjelentősebbeket.

A Biblia törvényei, parancsolatai, tanításai, illetve etikája ihlették az egyetemes emberi jogokat, a jogállamiságot, a fékek és ellensúlyok elvét, a lelkiismereti szabadságot, a rabszolgaság eltörlését és az egynejűséget. Segítette a törvény előtti egyenlőség elvét vagy a női egyenjogúságot. Ábraham Lincoln így vélekedett a Bibliáról: *„Csak azt mondhatom, hogy a legjobb ajándék, amelyet Isten az emberiségnek adott.”*

**Sajnos a nyugati világban a Szentírás ismerete, jelentősége vele együtt pedig a hatása visszaszorulóban van.** Egy 2014-ben Angliában készített felmérés szerint a 8 és 15 év közötti korosztályhoz tartozó gyerekek 43 százaléka még sohasem hallott Jézus Krisztus keresztre feszítéséről. Egy a tengerentúlon végzett másik kimutatás szerint az amerikai otthonok 90 százalékában van Biblia, de az emberek több mint 50 százaléka nagyon keveset, vagy még semmit sem olvasott a Szentírásból.

Egy 2009-ben, Magyarországon végzett felmérés szerint hazánkban a lakosság 53 százaléka „soha”, 27 százaléka „ritkán” és 10 százaléka „évente csupán néhány alkalommal” olvassa a Bibliát. Woodrow Wilson amerikai elnök egyszer azt mondta: *„Aki megfosztja magát a Biblia ismeretétől, a világon hozzáférhető legfőbb jótól fosztja meg magát. Aki olvassa a Bibliát, az megtudja, hogy Isten szava, mert megtalálja benne a kulcsot a szívéhez, a boldogságához és a kötelességéhez.”*

Mi keresztyén emberek hisszük, hogy ezt a könyvet az emberiség Istentől kapta. **Valljuk, hogy a Szentírás egyszerre isteni és emberi mű, amely úgy jött létre évszázadok hosszú során át, hogy Isten, Szentlelke által megragadott emberekkel leírattatta a maga üzenetét.** Különös, hogy a Biblia történetei, kilépnének a korukból, átlépnének az időn és szólni akarnak a mai kor emberéhez. A bibliai igék képesek megelevenedni, mert az ige olyan különös tünemény, amelyben élet lakik! És ezen a ponton jutunk el, Testvérek a Biblia legnagyobb titkához, hogy általa Jézus Krisztussal élő közösségre juthatunk. Krisztus maga így beszél a Biblia igéiről a János evangéliumában: *„Azok rólam tesznek bizonyságot.”* (Jn. 5:39.). A Biblia igeversei akkor érik el Istentől rendelt céljukat, ha valaki általuk Jézus Krisztusra talál. Mert Jézus szerint Mózes is, a Zsoltárok is, a próféták is róla beszélnek, hozzá vezetnek. A tanítványok és Pál apostol prédikációi pedig róla tesznek bizonyságot!

Benned elérhette-e már a Szentírás a legfőbb akaratát, csodáját, titkát? Jézushoz vezethetett-e már egy ó-, vagy egy újszövetségi ige? Van életformáló igéd? Olyan, amely megváltoztatta az életedet, sorsodat, utadat, gondolkodásodat, azáltal, hogy Jézushoz vezetett? Mert ez megtörténik, megtörténhet ma is! Azonban fel kell tennünk a kérdést, hogyan történik ez? Hogy Jézus tud hatni ránk, beszélni velünk, vezetni minket? Hiszen kétezer éve eltávozott a földről. Hogyan lép át téren és időn az ige? Hogy elevenedik meg egy-egy bibliai mondat az én számomra, amelyet több ezer éve írtak le? Hogy vezet egy konkrét élethelyzetben?

**Azt mondtuk, hogy a Biblia egyszerre emberi és egyszerre isteni alkotás.** Ahhoz, hogy a Szentírás, életünket megmozdító, azt megváltoztatni tudó beszéde lehessen, szükséges az isteni rész munkálkodása is! Ezt a munkát végzi el a Szentlélek. Erről beszélt Jézus Krisztus a halála előtt: *„S a Vigasztaló, a Szentlélek, akit majd a nevemben küld az Atya, megtanít titeket mindenre, és eszetekbe juttat mindent, amit mondtam nektek.”* A Szentlélek tanítani kezdi azokat, akik Jézushoz tartoznak. Megvilágosít, aktualizál, emlékezetbe idéz igéket. Akik már Jézushoz megtértek, azok nem csak hallják, gondolkoznak a Szentlélek által felidézett igéken, de meg is cselekszik azokat. *„Aki szeret engem, megtartja tanításomat, Atyám is szeretni fogja őt, hozzá megyünk, és lakóhelyet veszünk nála.”* Így lesz egy több ezer éve leírt ige újra élővé, életváltoztató hatalommá.

**Nincs olyan fontos kérdés, amire ne lenne tanács, válasz, iránymutatás egy bibliai igében, vagy Jézus tanításában, ha a Szentlélek vezet és világosságot ad.** Egyszer egy házaspár, akiknek már öt gyermekük volt újra gyermekáldás elé néztek. Nem voltak már fiatalok, különösen a férj nem. Bár hívő ember volt, mégis azt mondta a feleségének: *Ezt a hatodik gyermeket már ne vállaljuk. Talán az Isten sem veszi bűnnek, - hiszen ötöt vállaltunk hitből -, hogyha ezt az utolsót elvetetjük.* Az SZTK felé sétálva a feleség kérdezte férjet, hogy olvasta-e az aznapi igét. *Az újszövetségit igen.*- *Én az ószövetségit is.* - mondta az asszony. És mi volt benne? Zakariás próféta volt soron, amelynek az első verse aznapra így szólt: *„Legeltesd a leölésre szánt juhokat.”* Akkor a férj megfogta a felesége kezét, megfordult és hazamentek. A férfi és az asszony a nagyszüleink voltak. Megszületett a hatodik gyermek is. A leölésre szánt bárány lelkipásztor lett! Valahogy így vezet konkrét élethelyzetekben a Szentlélek, átlépve korokon, felhasználva, megelevenítve több ezer éve leírt igéket.

**Olvasd nyitott szívvel, imádkozva az evangéliumot, hívva a megelevenítő Szentlelket!** Nyakunkon a világjárvány harmadik hulláma. Sok a betegünk, sokan félnek, az életünk ismét bezárkózik. Ebben a nehéz időszakban még inkább döntő kérdése lesz mindennapjainknak, hogy az igét olvassuk-e. Hogy a nehéz élethelyzetben az Élet könyve erősíthet-e minket. Bíztatlak arra, hogy táplálkozzál belőle naponként, és hogy az igeolvasásokra válaszképpen, sokat állj Isten előtt, csendben, imádkozva.

Befejezem Jézus szavait idézve: *„Ama vígasztaló pedig, a Szent Lélek, a kit az én nevemben küld az Atya, az mindenre megtanít majd titeket, és eszetekbe juttatja mindazokat, a miket mondottam néktek. Békességet hagyok rátok. Az én békémet adom nektek. Nem úgy adom, ahogy a világ adja nektek. Ne nyugtalankodjék szívetek, se ne féljen.”*

Ámen!